DAB, DAB+, DMB teknologian käyttö maailmanlaajuisesti.
**DAB** (< engl. *Digital Audio Broadcasting*, suom. *digitaalinen ääniyleisradio*) on teknologia radiolähetysten välittämiseen digitaalisessa muodossa. Teknologian kehittäminen aloitettiin 1980-luvun lopussa.
Alkuperäinen tavoite oli korvata analogiset FM-yleisradiolähetykset digitaalitekniikalla. DAB ei ole kuitenkaan saavuttanut riittävää suosiota lähetysmuodon muuttamiseksi. Syy DAB:n heikkoon menestykseen on ollut se, että kuulijat eivät ole kokeneet DAB-lähetyksistä saatavan riittävää lisähyötyä FM-lähetyksiin verrattuna. FM-lähetysten äänenlaatu on koettu riittäväksi ja FM-vastaanottimet ovat DAB-vastaanottimia halvempia.

DAB perustuu MPEG-1 Audio Layer II (MP2) -koodekkiin ja OFDM-modulaatioon. DAB-lähetysten bittivirraksi suunniteltiin 192 kbit/s, mutta suurin osa asemista (Britanniassa) lähettää vain 128 kbit/s nopeudella, mikä heikentää merkittävästi laatua.

Vuonna 2006 standardia kehittävä WorldDAB Forum julkaisi DAB+ -tekniikan, joka otti käyttöön HE-AAC (MPEG 4) -koodekin ja Reed–Solomon-virheenkorjauksen. Tekniikka ei ole yhteensopiva vanhempien vastaanottimien kanssa.

Ylellä oli vuodesta 1997 käytössä koeverkko, jonka toiminta on lopetettu vuonna 2005. Ensimmäinen radiokanava oli Radio Peili. Ruotsissa suunniteltiin analogisten lähetysten korvaamista DAB+:lla vuoteen 2024 mennessä, mutta suunnitelmasta on luovuttu. Norjassa FM-jakeluverkko päätettiin sulkea vuoteen 2017 mennessä ja korvata kokonaan digitaalisella DAB-jakeluverkolla. Norja onkin suurimpien kaupunkien osalta lakkauttanut analogiset FM-lähetykset tammikuun 11. päivään 2017 mennessä korvatakseen ne DAB-teknologialla. Peräti kaksi kolmasosaa norjalaisista vastustaa muutosta, vaikka Norjan yleisradio (NRK) on kampanjoinut DAB:n puolesta intensiivisesti. Suurimpien kaupunkien ulkopuoliset paikallisradioasemat voivat kuitenkin lähettää vanhantyylisiä taajuusmoduloituja analogilähetyksiä vuoteen 2022 asti.

Myös Ruotsissa on kuitenkin ehditty käynnistää mm. suomenkielinen DAB-kanava Sisuradio. Sisuradio kuuluu myös Internetissä ja analogisesti Ruotsin kaapelitelevisioverkoissa.

Virossa jatkuu DAB+ radiolähetyksien testaus myös vuonna 2024. Se on keskitetty erityisesti Viron pääteille ja sitä voi kokeilla seuraavasti:

Tallinn - Narva maantie: Tällä tiellä voit testata samalla taajuusalueella olevien radiokanavien toimintaa ja yhteyksiä eri lähettimien välillä.

Tallinn - Tartu maantie: Tällä tiellä voit testata eri taajuuksien yhteistyötä eli miten vastaanottosignaali siirtyy yhdestä lähettimestä toiselle.

Testausvaiheessa Viron DAB+ -verkossa lähetetään 12–18 radiokanavaa ja kaikilla radioasemilla on mahdollisuus osallistua testaukseen. Tällä hetkellä lähetetään testilähetyksissä seuraavista mastoista: Tallinnan Televisiomasto, Koeru, Pehka ja Valgjärve.

Lähteet
-------

1. ↑  WorldDMBForum country profile
2. ↑  Lyhenneluettelo, Kotus
3. ↑  LVM : Analogisten televisiotaajuuksien käyttö siirryttäessä digitaaliseen jakeluun. Selvitys; PDF (891,3 kt) (PDF) *julkaisut.valtioneuvosto.fi*.  Arkistoitu 18.10.2021. "Lyhenteet : DAB Digital Audio Broadcasting, digitaalinen ääniyleisradio" Viitattu 18.10.2021.
4. ↑   (Arkistoitu – Internet Archive)
5. ↑  Avola, Pertti: Yle luopuu digiradion dab-kokeilusta.  *Helsingin Sanomat*, 24.2.2005. HS arkisto (maksullinen). Viitattu 31.7.2018.
6. ↑  Pääkkönen, Sirpa: Suomi ei kiirehdi digiradioon siirtymistä *Helsingin Sanomat*.  27.4.2015. Viitattu 31.7.2018.
7. ↑
8. ↑
9. ↑   (Arkistoitu – Internet Archive)
10. ↑  Norwegians are about to lose their FM radio and they’re not happy about it *thelocal.no*.  21.12.2016. Viitattu 21.12.2016.

Aiheesta muualla
----------------

* Kuvia tai muita tiedostoja aiheesta **DAB** Wikimedia Commonsissa